khistorydata/jeongjo-sjw-relations huggingface dataset:
정조 2년 · 목
予曰。闕門開閉。何等至重。而注書初不出見云。故問其委折。則注書終不直告。年少新進。焉敢漫漶奏對乎。承旨鄭民始曰。連爲出見。而昨夕則適直入侍。不得出去云矣。予曰。予的知不出之事。故有此下詢。而一味漫漶。極涉駭然矣。命善曰。該注書處分好矣。予曰。渠雖無狀。此等小事。不必譴責矣。命善曰。不可無罪矣。予曰。卽見司僕草記。則貢馬瘦脊特甚云。莫重貢馬。何如是不成貌樣乎。命善曰。極涉駭然矣。予曰。千里越海。瘦脊無或怪矣。近來馬畜。不甚番成。亦爲可悶矣。命善曰。初運旣入。從速區處好矣。予曰。從當頒賜。姑待下敎可也。
정조 2년 · 강
領議政金尙喆。右議政鄭弘淳。聯箚自引請譴。賜批。
정조 2년 · 목
聯箚略曰。昨以拜表時。東班之無一進參。伏奉誨責之敎。臣等茫然末覺。自歸顚錯。竟犯違命之科。其將何辭自解。初未董飭。罪在政府。而在臣等義分。其何敢晏然而已乎。伏乞重降威譴。批以。噫。朝綱之不振。非一日之故。予亦難淬勵。況卿等之在下風之列者乎。昨日飭敎。不過責備之意。卿等安心勿辭。卽起視事。仍命遣史官傳諭于領右相。
정조 2년 · 강
領敦寧鄭存謙陳箚自引。仍請譴。賜批。
정조 2년 · 목
箚略曰。昨以殿庭朝儀之不借。致勤責敎。臣實昏謬。自犯違慢之科。特蒙寬貸。雖出於涵覆。私心豈安於倖免。伏乞亟賜譴何。批以。已諭於領右相批矣。卿其安心勿辭焉。仍命遣史官傳諭。
정조 2년 · 강
命中官金聖完付過放送。其餘捧供以聞。
정조 2년 · 목
敎曰。中官金聖完。以奏對不實罪。旣已就理多日。參酌以公罪照律。付過放送後草記。其餘中官二人。雖是同罪。所犯稍重。後日開坐時。捧供以聞。
정조 2년 · 목
國榮曰。後重之症。有差減之勢乎。予曰。今日則少減矣。醫官慶絢。奉加減立效散進。予進御。予曰。都目何間爲之云乎。國榮曰。來月初一日爲之云矣。予曰。今番濟州貢馬。體小駑劣云。馬畜不敷而然耶。封進不謹而然耶。國榮曰。近來馬畜不蕃息。如是瘦劣云矣。
정조 2년 · 강
行藥院人診于誠正閣。
정조 2년 · 목
請診也。○命善曰。後重之症差減乎。予曰。今日則稍勝矣。予曰。只吳道烱康命吉入診。道烱等奏曰。脈候如昨矣。予曰。湯劑何以爲之乎。道烱曰。立效散今日又進一貼後。明日儀定好矣。予曰。午後一貼更爲煎入。命善曰。貢馬出置於外寺。頒賜時同爲入之乎。予曰。亦爲待下敎入之。
정조 2년 · 강
命 實錄廳郞廳及三館三曹堂下文臣。明朝來待。
정조 2년 · 목
國榮曰。湯劑煎待入之乎。予曰。今日則顯減。不必更進。姑置之。予曰。明日召文臣。欲爲應製矣。國榮曰。亦爲勸課之一道矣。予曰。卽見嶺伯狀啓。則密陽漂壓人命之致傷者。多至二百餘人。言念嶺民。殊甚慘絕。國榮曰。國家之最關念處也。
정조 2년 · 강
推濟州牧使鄭碩賓。
정조 2년 · 목
司僕寺啓言。濟州出來先運進上馬。比前體小駕劣。事極寒心。當該封進牧使。請推考警責。允之。
정조 2년 · 목
予曰。老炎尙爲難堪。日前之雨。可謂周洽乎。鎭衡曰。此雨誠大幸矣。
정조 2년 · 강
命開城囚金女放送。各人等更待處分。
정조 2년 · 목
刑曹啓言。以開城府居韓孝信上言。爲母訟冤事。因開城留守書啓。令該曹稟處矣。金女則不可無參恕之端。巫女役夫之反覆納招。疑亂獄情。請竝令守臣。嚴刑照勘之意分付。敎以。玆獄本是疑昡。有難輕易決斷。金女則爲先卽爲放送。在囚各人等。姑爲牢囚。更待處分事。分付守臣。
정조 2년 · 강
遣承旨。詣 宗廟　景慕宮奉審摘奸。
정조 2년 · 목
予曰。今日則諸般症情快減。故政院玉堂。以勿爲答之矣。國榮曰。都提調爲承候來待矣。予曰。入侍。徐命善曰。伏承勿爲問安之敎。想已快復。不勝欣忭矣。予曰。今日則諸症快差。故食飮稍勝矣。命善曰。諸醫入診似好矣。予曰。置之。予曰。右承旨入侍。命書策題。予曰。右承旨持此題。待文臣來會應製。收券入侍。國榮曰。湯劑已煎待矣。予曰。入之。慶絢奉加減立效散進。予進御。
정조 2년 · 강
御戎孝門外。頒耽羅貢馬。
정조 2년 · 목
命都提調及承史別軍職處。各頒馬訖。予曰。諸將臣。則當待再運頒賜矣。予曰。今番馬品何如。承旨洪國榮曰。反不如昨年矣。承旨鄭民始曰。朝參稟。自來月當依例入之乎。予曰。例於五日一稟乎。民始曰。然矣。予曰。依此爲之。
정조 2년 · 목
宿衛所言。訓鍊都監內巡牌將進告內。內巡軍二名。諉以金處門入直軍兼行云。每牌分排之際。旣有闕額。諉以金虎門入直軍兼行云。每牌分排之際。旣有闕額。無以推移。不得依例發巡。敎以。訓局內巡軍闕點事極甚無謂。本都監大將怠忽之罪。方令問啓。依例發巡。該牌軍不足之數。以該營軍兵。仍爲推移領送。
정조 2년 · 강
命訓鍊大將具善復問啓。
정조 2년 · 목
敎曰。昨秋逆變後。宿衛事體。何等嚴重。又況特創內巡之法。三營軍校內巡。各有定式之數。則至有今日訓局內巡軍之闕點事。甚至有入直他軍兵。欲爲自下移充事。該都監若有紀律。豈有是事。身爲將臣。亦豈忍於昨秋後。慢忽於凡係宿衛之事乎。論厥罪狀。宜施重勘。訓鍊大將具善復。爲先以此意。自政院卽爲問啓。
정조 2년 · 강
命侍從堂上堂下違牌坐罷人。一竝敍用。
정조 2년 · 강
命訓將具善復問啓還給。更爲捧入。
정조 2년 · 목
政院啓言。因傳敎問于訓鍊大將具善復。則以爲。內巡事體嚴重。故每日修成册付於宿衛所牌將。闕外點考。仍爲待令於宿衛所矣。夕食代兩軍。無弊逢點云。故不知有此奸狀矣。兩軍磨鍊書字的。符同弄奸。自犯死罪。身爲大將。不能檢飭之罪。惶恐待罪云矣。敎以。此問啓所對。極爲未瑩。還給更爲捧入。○因政院訓鍊大將具善復更爲問啓啓辭。敎以。訓將當處分。退後成命事分付。
정조 2년 · 목
予曰。應製文收券所捧。幾何云乎。國榮曰。三十張云矣。予曰。左承旨同副承旨持試券入侍。大提學徐命膺。承旨鄭民始李鎭衡進前。命文衡考試。予曰。都承旨亦是文任。同爲秉筆考券可也。國榮曰。對讀官誰當爲之乎。予曰。待敎爲。對讀徐龍輔進。讀試券。予曰。逐條無一直對者。甚可慨也。予曰。收券旣多。夜且向深。明日當繼考。文衡別省記入直。
정조 2년 · 강
明日詣 景慕宮。命展拜。
정조 2년 · 목
敎曰。凡有大事。當修告儀。而況予孤露。豈可以已行替告。不卽躬展誠禮於密邇 廟宇乎。咫尺之地。亦無勞軍役民之弊。明日當自日瞻門。以小輿詣 景慕宮展拜。該房知悉。又敎曰。旣有定式。軍兵。依此磨鍊。而潦雨如此。侍衛則不緊。侍衛入直人員外及駕前駕後除之事。分付兵曹。又敎曰。明日百官行禮除之。
정조 2년 · 강
遣承旨詣 元陵奉審。局內 諸陵一體奉審。
정조 2년 · 목
敎曰。時序推遷。拜還 先王之陵者。倏已經春徂夏。顧予追遠之誠。當作何等懷抱乎。昨於 眞殿。躬薦時食。兼告禮成。瞻仰黻冕。如聞如覩。慨廓靡逮。不覺哽咽先聲也。況又宵夢拜歡。恰若平昔。嗚呼孺慕。無處可展。而見今潦雨多日。念及 喬陵象設。蓋切憧憧之思。禮房承旨馳詣 元陵奉審後。年前新築水道。亦爲看審以來。又敎曰。禮房承旨奉審時。局內 諸陵一體奉審以來。
정조 2년 · 강
嘉禮時。 王大妃殿 惠慶官內人。前例賞格命木參同布參同。廂庫入之。
정조 2년 · 강
以金履素李瀁爲副總管。
정조 2년 · 목
敎曰。未差總管。口傳差出。
정조 2년 · 강
命官城頹圮。各營大將親審。
정조 2년 · 목
敎曰。宮城頹圮。至於數十間之多。其在重宿衛之道。極爲疏虞。不可以把子排圍而止。各營大將親審後。另加堅遮事分付。
정조 2년 · 강
政院。以官城頹圮。各營分把問啓啓。
정조 2년 · 목
該院啓言。問于兵曹。則以爲御營廳只有分授字內。而不以本營軍兵把守於頹落處者。蓋是流來舊規。而又無 特敎。故自初至今。元無把守之例云云。問于御營廳。則以爲本營分授字內。自丹鳳門東邊。至東營水門。而字內頹落處把守一節。惟在兵曹知委。而兵曹之當初分排。本營不入故。自前元無除出把守之例云矣。
정조 2년 · 강
命宮城把守。各營依節目擧行。
정조 2년 · 목
兵曹啓言。依下敎。宮城把守。訓鍊都監禁衛營御營廳內外營入直軍兵分排磨鍊節目書入。依此定式擧行之意。請分付各軍門。允之。敎以觀此釐正節目。甚爲均一。自此訓禁軍兵。可無疊役之弊。御營軍兵。亦無獨漏之歎。依此擧行。
정조 2년 · 목
予曰。今番嘉禮。雖已替告。而密邇之地。不可無躬展誠禮之擧。俄有明日 景慕宮展拜之命矣。國榮曰。其在誠禮。宜卽有展拜之擧矣。予曰。明日動駕時。把守軍兵。何以爲之乎。以出直軍兵。充數於把守之數好矣。國榮曰。不可無本兵之長。而兵判尙今引入。申飭行公似好矣。予曰。兵判以宣薦事爲撕捱乎。國榮曰。兵別之退送其薦記。雖是謬例。不過一次退送。而其後屢次紛紜。皆是宣傳官輩之所爲云。向日令訓將問奏之敎。似涉過中矣。予曰。卿言果是。當有下敎矣。予曰。昨宵夢拜 先大王。侍側周旋。怳若平昔。覺來不勝愴感之忱矣。國榮曰。仰想殿下寓慕之道。惟在於踐位行禮。蓋盡繼述之孝也。予曰卿言是矣。
정조 2년 · 목
司饔院啓言。今日各 殿各 宮所封供上中。司圃署西果。體小色淡。使之改備封進。則貢人等以爲。節序差早。潦水漲溢。萬無體大好品貿得之路云。不得已捧入。請當該進排官員從重推考。該吏令攸司科治。敎以向者申飭。不過薦獻之差 。非謂進供之過時也。至於西果捧上。雖知弊不些。而意謂未及封進。姑不下敎矣。西果則姑爲停封。差待敎日成熟後對進。不稟封進之都薛里中官金景佑。從重推考。該官吏論罪事。無可論矣。
정조 2년 · 목
予曰。兵判之引義。反涉顚倒矣。向旣一出。今又引入。事甚無謂。今則有何自引之端乎。敎曰。參薦宣傳官拿處現告。已削職汰去者勿捧傳旨。予曰。注書出去。與宣傳官一員偕入。宣傳官具純進。予曰。明日動駕時。多入差備。而宣傳官皆勘罪。方在現告中。文兼今有幾人。而金履正尙帶文兼耶。有防曰。遞已久矣。予詢具純曰。差備幾何。而文兼今果誰存而誰遞耶。純曰。差備當入六員。而文兼只有鄭志儉沈豊之金憙三人。其餘窠。今皆有闕矣。予曰。文兼未必不爲傳命。今日差出然後。明日可塡差備矣。承旨出去。今日內口傳差出之意。分付兵曹。
정조 2년 · 강
重推判義禁韓光會。知義禁鄭好仁。同義禁李★(土+甲)李普行。
정조 2년 · 목
敎曰。何時下敎。而供辭與前無異云。金吾諸堂。一竝從重推考。期於直招。而若不直招。則當加刑取服。勿爲修啓。直爲施威草記事分付。
정조 2년 · 강
命兵曹判書李徽之。申飭行公。
정조 2년 · 목
敎曰。宣薦事。始詳聞委折。則兵判之退送只一次。而其後屢次紛紜。皆宣傳官輩所爲。然成薦之後。襲用謬例。雖涉未安。而今此引入。以訓將問奏委折之致云。更思之。事體有不然者。大同馬苟有罪。予當處分。何必使武將。參涉兵判事乎。況訓將伊日所奏。專使周遮。設使問奏。豈有明白之理乎。其時筵中下敎勿施。今則兵判無可引之端。日前傳敎。旣示飭意。況今動駕在明。兵曹判書李徽之。其令申飭行公。
정조 2년 · 강
拿處宣傳官李漢棟南有寬金命峻金爔李東憲吳毅常金峻朴基豊趙雲履林永孝金益彬趙麟逵李尙憲。
정조 2년 · 목
敎曰。今番宣薦。可謂駭怪。參薦宣傳官。一竝拿問處之。詳問其自二至四。自四至十五。自十五至十九委折。而其中發論與主張者已汰去人外。其令自首。捧供以聞。又敎曰。明日各差備宣傳官無以分排。拿處宣傳官皆令今日開坐。趁卽取供以入。
정조 2년 · 목
敎曰。副提調持加減心腎湯入侍。○予曰。官牆頹圮處。果皆堅遮否。國榮曰。臣等詳細看審申飭。俾無疏虞之慮矣。予曰。今日雨意又未開霽。將有傷農之慮。而立秋之前。姑難爲祈晴之擧。誠可悶矣。國榮曰。立秋前設行禜祭。已有前例。姑觀數日。將爲祈晴之擧矣。予曰。旣有已例。則勢將觀勢設行矣。予曰。明日動駕時。宣傳官之數。猶爲不足。而文兼亦是宣傳官故。使之塡差差備矣。國榮曰。以文兼差之。亦似無妨矣。
정조 2년 · 강
召見奉審承旨李鎭衡于誠正閣。
정조 2년 · 목
予曰。奉審則 元陵及諸陵皆無否。鎭衡曰。元陵先爲奉審則 陵上殿內皆得無頉。看審水道。別無頉處。而諸 陵次第奉審。則 顯陵丁字閣雨漏三處。碑閣雨漏一處。 王后陵上曲牆。卯乙方頹圮一間餘。 徽陵丁字閣雨漏三處。碑閣雨漏一處。 崇陵丁字閣兩漏三處。 惠陵丁字閣雨漏一處。春舌上雜像及瓦子十餘張頹落破碎。碑閣雨漏一處。其餘諸 陵皆無頉處矣。予曰。奉審去來。見沿路雨水何如。鎭衡曰。高處不墊。低。處或沈。而姑不大段傷穀爲官處矣。予曰。野水方漲。橋梁必浮。何能過涉。鎭衡曰。艱辛渡涉矣。予曰。昨雨連注。今明若不霽。恐有成川浦落之慮。問諸百姓。而穀不甚傷云耶。言念民事。錦玉靡安矣。鎭衡曰。天若小雨。庶望有秋云矣。予曰。雨若不來。爲民幸也。雨尙不止。誠可悶然矣
정조 2년 · 강
詣景慕宮展拜。
정조 2년 · 목
具翼善冠袞龍袍。乘輿出賓陽門。由月瞻門詣 景慕宮。予曰。副總管金履素。先隨駕後謝恩。降輿入齋室。少頃詣版位行禮。陞詣 宮內奉審訖。還入齋室。予曰。守奉官誰歟。守僕進曰。朴淳明李廷烈矣。出齋室乘輿。出日瞻門。予曰。訓將解嚴後。入侍于明政殿。日瞻門外治道植木時。監董將校亦爲待令。予至明政殿駐輿。訓將具善復進前。予曰。修治道路後。予未見矣。今始見之。道傍丘陵。隨處塡補。左右樹木。遍植茂密。卿之隨事勤董。推此可知。予庸嘉尙。特賜鹿皮一令。卿其親受。董役將校亦各長弓一張賜給。予曰。訓鍊大將具善復入侍。鹿皮一令親授。善復曰。不勝惶感矣。予曰。林木叢密。而反害於長養。技葉之繁茂者。略加剪除。待秋更爲移植好矣。予曰此後動駕時。乘輿乘輦鼓吹。依例待令。而以輦輿升降。樂亦作止之意。禮房承旨分付樂院。以爲定式。仍還內。
정조 2년 · 목
國榮曰。今日侍衛。兵判不爲入來矣。予曰。昨日下敎。旣已開釋無餘。有何更引之遄乎。國榮曰。一番牌招。則似當入來矣。
정조 2년 · 강
命兵曹判書李徽之牌招。
정조 2년 · 강
命廳注書。馳詣 實錄廳。進不進摘奸。
정조 2년 · 강
宗廟慰安。命望祭兼告。
정조 2년 · 목
禮曹啓言。卽接 宗廟署所報。則西邊內牆五間頹圮。南神門西邊內牆一間許半面剝落云。連行慰安。至爲未安。請修改時。同爲擧行。兼告事由。允之。敎以望祭兼告。
정조 2년 · 강
領議政金尙喆再箚辭職。仍乞收還四字之敎。賜批。
정조 2년 · 목
箚略曰。臣奉聖批。至有慨然咄咄之敎。奉讀未竟。自不覺惶汗浹背。況且聖旨中。有若臣不體不敢聞之筵敎。無中生有。爲此言私之計者然。爲人臣負此罪。誠死有餘誅矣。噫如臣無所短長者。偏荷不世之過。久據匪分之職。聖恩曲庇。人心善恕。臣獨何心公然餙辭矯讓也。臣於日昨筵中。以區區咫尺之守。有所成說於君父之前。今若感激恩敎。怵迫嚴命。弁髦初計。一三其心。則臣子道理。寧有。是哉。今臣乞免。非欲不先不後。强聒於此時。連値國家多事。得間無路。以至于今。而自來號籲之非出餙讓。庶有所燭矣。玆不得不更此申籲。亟賜處分。至若四字非常之敎。惟願收還焉。批以卿箚再到。請懇愈摯。予若有一分副卿懇之意。則亦何必强作文具。若是相持乎。以卿之箚語。當反復于卿矣。卿有疾恙否。有情勢否。無是數者。直以卿年紀之晚暮。爲辭巽之端矣。又以卿相職之久居。爲推讓之辭。而卿年紀。未臻懸車入社之時矣。相職乃是委任責成之地矣。況卿筋力强壯。剖決無滯。此不獨予所明知。亦豈非僚相之皆以爲不及者乎。予之倚卿顧何如。而卿之不諒予心。若是邁邁。屢箚而不知止。予之昔所慨咄者。今蓋不能無恨歎也。國事之叢脞。猶屬第二件事。所愧予之誠意。不能感卿矣。收還四字云云。卿言雖然。而予旣設言於卿。卿亦承聞於予。而不回初志。至於斯極。其收還與否。惟在卿之畢竟去就如何。予何必多誥。卿須安心勿辭。卽起視事。毋孤此望。仍命遣注書傳諭。敎曰。非不知與之偕來。而姑下疏批之意。傳于領議政。且問其去就之如何。卽爲回奏
정조 2년 · 강
獻納金東淵疏。陳母病乞遞。仍懲討。賜批。
정조 2년 · 목
疏略曰。臣母今年恰滿八耋。臣之移職後。卽接中路所報。老母宿病。挾暑添劇。方寸煎灼。咫尺修門。末由入肅。忙尋前路。乞治臣擅行之罪。削臣所叨之職。臣方急於歸護。而事係不容泯默。略此附陳焉。三司請討。合辭力請。而前後聖批。苟非不允二字。只是意有在一句而已。當斷不斷。亦不能無憾於天地之大也。伏願亟賜處分。至於合啓中諸賊之罪犯罔赦者。次第施法。以安 宗社焉。批以予意豈無意也。爾其勿辭。救護母病。
정조 2년 · 강
大司諫李敬養上疏。避嫌乞遞。仍請命卜。設鞫得情。賜批。
정조 2년 · 목
疏略曰。臣反登前席。全昧周旋。府啓未了。院啓徑發。其所做錯。大關臺體。去就一節。更無可論。迺者憲府處置。反以出仕爲請。未知何爲而然也。旣謂之生疏。又從以請出。臺閣之任。不輕而重。則決不可以生疏之人處之也明矣。乞許鐫改。臣於乞免之章。不宜釐及。而事在不容泯默。噫義理愈晦。事變層出。至於鄭澤孚而極矣。命卜是逆家奴。則豈尋常干連之比。而乃衣食之任使之。引而自昵。視若家奴。其心所在。萬萬陰慘。堂箚設鞫之請。雖未蒙允。今旣拿囚。則其和應情節。亦不可不問於命卜。臣謂命卜。亟令設鞫嚴問。期於得情。斷不可已也。批以命卜事。當商量處分。爾其勿辭。從速察職。
정조 2년 · 강
持平李敬一上疏懲討。仍乞遞。賜批。
정조 2년 · 목
疏略曰。臣竊有所慨然于中者。向者諸臺之削板也。謂其當此大義理。强引微嫌。不念懲討之重也。伊時傳敎。明白痛快。宜若無俟乎群下之更聒。而今已踰月。未聞兪音之誕降。然則殿下之所以責諸臺之罪。明必討之義者。果安在哉。必以廓揮乾斷然後。如龜柱相福之巨慝大憝。瑩中宗集之黨惡護逆者。惟當次第誅鋤。明正典刑矣。臣於昨冬。重被諫長之斥。雖蒙聖度之包容。猶切私分之惶蹙。乞改臣職名。批以所陳當留意。爾其勿辭察職。
정조 2년 · 강
正言宋銓上疏懲討。仍請遊衍之弊。賜批。
정조 2년 · 목
疏略曰。伏承諫省除命。臣莫曉誤恩之至此也。臣旣犯含默之科。重被司直之論。則其於人責之任。固不可冒叨也。決矣。玆不得不略控危懇。乞命鐫削焉。嗚呼目今痼弊。無過於每年因循應文備數。而至於懲討大義。亦未免爲循例應文。豈不寒心哉。伏願亟降處分焉。噫方今公私匱乏之時。正宜節財惜費。而近來都下之遊衍大過。各司員役及貢市閑良之徒。鎭月風樂。務相誇勝。一場之費。或至三四萬錢之多。一日之樂。一民之情。足致十口之飢。臣謂分付有司。禁其太甚。俾無耗財惰業之弊焉。批以爾疏首論俗弊事。可謂切中矣。轉移之策。惟在君人當自勵也。末端吏民之酣歌燕飮事。當三載遏密之餘。谷飮巷歌。不害爲賁餙之一道。而其爲糜財惰業。弊又不貲。噫漢法雖尙寬大。三人以上無故飮酒者罰金。故以賜酺爲惠澤。令得群飮。史必書之。以示重其事。罕其慶之意。此無他。蓋欲使民務本尙儉也。矧今旱澇連歲。民無恒產之時。尤當節而不至於流也。然若如爾言。命法司禁防。則奸吏倖此機。竝與民土缶釃酒。而禁之。必至騷擾而後已。得無幾於反貽民害乎。予則以爲。禁其太濫可也。此則疏中旣言各司吏胥之亦然。有此疏批之後。司各有長。似當操切。不近於雜亂也。苟如是。則民亦豈不觀感乎。爾其勿辭。從速察職。
정조 2년 · 목
敎曰。副提調持加減心腎湯入侍。○予曰。領相之連爲陳箚。無意遞朝。豈不可悶乎。國榮曰。誠甚可悶也。予曰。領相之如是辭巽。可謂無中生有也。將欲更爲敦勉。期於出仕矣。予曰。禁堂之疏何如。國榮曰。該房固有所據。而禁堂之言。亦有所據。然臣意則皆未免過中矣。予曰。以宋銓之疏觀之。近未遊衍之弊太過。閭巷糜財之患。誠非細憂。而其所禁制。亦不無賂弊小民之慮。何以則好耶。國榮曰。三載遏密之餘。不是異事。而禁制之際。易爲擾民之端。臺疏批旨。誠允當矣。命右副承旨入侍。予曰。禁堂聯名疏中。有違格例者。而循例捧入何故也。李鎭衡曰。臣等未及覺察。徑先捧入。致有還給之命。惶恐待命矣。予曰。勿待罪可也。予曰。宋銓之疏。盛言遊衍之弊。其言何如。鎭衡曰。臺言則似過矣。予曰。遏密之餘。小民之遊衍。不是異事。而樂極而至於流。則其弊亦大。其所禁之亦易爲小民之弊。是可悶矣。漢時有三人以上會飮者罰金之律。此可見禁遊衍之意矣。鎭衡曰然矣
정조 2년 · 목
兵曹啓言。今日有一放逸馬。突入丹鳳門。直過建。陽門云。該守門軍卒爲先決掍。當該守門將金震郁從重推考。馬主亦請令攸司。査出科治。允之
정조 2년 · 강
社稷慰安祭。命初六日設行。
정조 2년 · 목
禮曹啓言。卽接 社稷署所報。則 神室後內牆二間頹圮云。慰安祭今初六日設行。修改今十六日雨漏處修改時請。一體擧行。又啓言。卽接 宗廟署所報。則 正殿內牆二間。 永寧殿內牆一間頹圮云。連行慰安。至爲未安。今十六日修改時。請一體擧行。竝允之。
정조 2년 · 강
金吾堂上及承旨疏陳格式。仍乞遞。賜批。判義禁韓光會。知義禁鄭好仁。同義禁李★(土+甲)李普行。右副承旨李在學。
정조 2년 · 목
光會等疏略曰。臣等再昨日。以鄭澤孚問目供辭之俱不成樣。至有還給之命。齊會府下。恭俟處分。及承開坐之命。復出問目。又捧口招。而本府供辭之法。初供若有還給之敎。而無更招之命。則雖至再三取招之擧。不敢以更招擧行。一依初招例修啓。自是本府之格式。以此之故。昨日之捧供。以其次言之。雖是再招。而其實則以初供施行者也。然若其文字措辭。則詳略淺深。前後各異。實非雷同。則修啓之後。若自喉院。責以不捧直招之無異於初供可也。直歸之於初無異同。則又非實狀。而該房之初不細檢。至於請推退却。如或罪人頑忍抵賴。一招再招。雖至十招。終不輸款。則喉院亦將一例退却耶。王府囚供。與該各司等閑文簿有異。罪人爰辭。本無見阻於喉院之規。而只緣臣等無似。創覩無前之事。以致後弊之無窮。實不勝慚恧。究厥所由。莫非臣等溺職之失。而何可仍因蹲冒。不思自處之道乎。乞治臣罪。仍削臣等金吾之任。在學疏略曰。卽見金吾諸堂之疏。則以再昨日該府啓目之稟請退却。詆斥備至。當初還給之命。蓋因問目與供辭之俱不成樣。則罔當明㧡發問。而及見再次修啓。則爰辭雖添一二段自明之語。而間目則比初別無異同。殊非特敎還給之意。故臣之仰請退却。蓋以此也。而罪囚之輸款與否。本非喉院之所可知者。故至招該府之吏。有所言送。則臣意之在於問目。而不在於供辭。可以知矣。今該堂之疏。則有若臣以該府之不捧直招爲咎者然。旣謂以創覩無前。又責以初不細檢。直歸臣於妄啓後弊之科。臣則只見其別無異同。而該堂則謂以詳略各異。臣不必多卞。而苟如該堂之言。則臣亦何心。必請退却。故爲生梗乎。至於該堂問目。亦不可請退云。則雖使今日發問如昨日。明日發問又如今日。在該房者。默無一言。惟事捧入而已耶。雖然今玆譏斥。亦由自取。反躬慚恧。乞遞臣職。以昭法紀。幷批以俱有所據。辭皆太過。卿等勿辭察職。
정조 2년 · 목
予曰。雨意尙未開霽。雖以畿營狀啓觀之。今番之雨。實是挽近所無云。豈不可悶乎。昨年憂旱。今年憂澇。年年之憂。將無可弭之時矣。國榮曰。人君若不以水旱爲憂。則敬畏之心漸解。而放肆之念易長此亦可悶矣。予曰。領相又將陳箚云。其所處義。實無所據。誠爲慨然矣。國榮曰。更爲敦勉。則豈可一向引入乎。予曰。鄭澤孚將欲勘處。定配似好耶。國榮曰。其在從寬之道。宜施竄配之典矣。
정조 2년 · 강
差下仁川按覈御史林濟遠。
정조 2년 · 목
敎曰。校理林濟遠。仁川按覈御史差下。明日辭朝。
정조 2년 · 목
敎曰。明日 社壇牆垣頹圮處 慰安祭。付齋官。勿以告祭而汎忽塡差。淸齋與否。發遣郞廳摘奸後。回奏政院事。分付吏曹。
정조 2년 · 목
予曰。領相事。誠悶然矣。命善曰。首揆之意。猶未可曉矣。予曰。甚可怪異也。命善曰臣等除首揆於一邊。顧何敢獨自行公乎。予曰。有何義意。而如是堅持耶。畢竟則或可以出乎。命善曰。今日之箚。可謂辭窮意竭矣。予曰。卿須出見領相。傳予此意可也。命善曰。鄭澤孚事。出於常情之外。誠可怪也。予曰。欲爲酌處何如。命善曰。伏聞場監賈之任。頗有利故差出云。而其心所在。不可測矣。予曰。誠一怪物。不須更問。可用寬大之典。以何勘律則可乎。遠地定配果何如耶。命善曰。雖竄島。於渠幸矣。命善曰。祈晴祭所當設行。而姑觀數日。請擧行。予曰然矣。
정조 2년 · 강
廟 社牆垣頹圮處。命另加堅等。
정조 2년 · 목
敎曰。 廟 杜牆垣頹圮處。今番修等時。十分審愼。另加堅等之意。嚴飭該監。若有不堅固之弊。而執頉於奉審之時。則該監堂郞。難免重責。以此亦爲知委。
정조 2년 · 목
敎曰。副提調持加減心腎湯入侍。○予曰。今日之雨。朝有開霽之意。而脫又復始。祈晴之祭。勢將設行矣。國榮曰。不可不設行禜祭矣。予曰。今日入侍左相。以爲領相未出仕之前。決不敢入參次對云。其言豈不過乎。國榮曰。左右之不欲入參賓對。不是異事也。予曰。別入直醫官。自今日輪回入直事分付。
정조 2년 · 강
命初六日。禜祭設行。
정조 2년 · 목
敎曰。喜雨成霖。民事可悶。且秋序前祈晴。多有古例。不卜日初六日禜祭設行事。分付禮曹。獻官諸執事。以有職人。竝令擇差。
정조 2년 · 강
命罪人鄭澤孚島配。
정조 2년 · 목
義禁府啓言。罪人鄭澤孚。各別嚴加盤問。不爲直招。故卽爲施威。更加究詰。則差任一款。只出於信聽吏奴之言。而別無隱情。縷縷納供。多給衣食。密勿使喚等事。極口發明。而至以命卜與吏奴等處。行査覈實之意。一向抵賴。終不直招。請刑推得情。敎以鄭澤孚之罪人命卜。差除要任。厚資衣食之狀。不特前日下敎中及之。道臣亦以此狀聞之擧。而渠亦旣已不敢發明。至於和應情節。不加刑之前。決無直招之理。設令取服。何益之有。其心所在。已極駭悖。以此酌處。不害爲寬大之典。罪人鄭澤孚絕島定配。
정조 2년 · 강
判下秋曹嶺南放未放回啓。
정조 2년 · 목
刑曹啓言。慶尙道放未放修啓册子。本曹所管。定配罪人放秩仍秩。依啓聞施行。而放秩中張軫仍配。稟秩中鄭者億別尹光郁李鶴棲洪永臣鞠命祿。仍秩中崔重賛朴以榮方聖裕金奉協金彦坤李景延金碩昌韓濟裕孫廷秀等。竝放送之意。請分付道臣。允之。敎以徒流充軍勿限年等定配罪人盈德金陽春。蔚山奴三金。機張李挺耉。南海洪樂期。咸安金巴回。晉州崔春元。靈山楊奉億。南海朴大中朴用云。泗川朴得福。昆陽孫壽大。巨濟金光澤。梁山朴二石。熊川金春卜等。則罪或有輕重。而皆可參恕。放送。
정조 2년 · 강
遣承旨。詣 社壇奉審摘奸。
정조 2년 · 강
遣承旨。詣四門奉審摘奸。
정조 2년 · 목
予曰。今日則雨意何如。禜祭祝交。尙不入啓。何故也。國榮曰。若無特敎。則例自香室。只用謄錄云矣。予曰。獻官雖堂下。一依堂上獻官例。啓下似好矣。國榮曰。其在重祀典之道。一體啓下果宜矣。國榮曰。左承旨實恙尙未差勝。似有變通之道矣。予曰。病勢旣如此。則勢將許遞矣。予曰。領相之三箚。可謂辭窮意竭矣。予曰。仁川按覈。此御史能善爲乎。國榮曰。似精明矣。予曰。他承旨與御史入侍。
정조 2년 · 강
領議政金尙喆三箚辭職。䁑批。
정조 2년 · 목
批以今則辭意俱竭。何庸煩複。但卿箚中所謂情不止闕係。病不止廢棄。量已而止。以禮而退云者。語雖似然。其實有大不然者。人臣事君之道。生死向前。公耳忘私。卽常經也。通義也。若如卿言。則視今委靡之世。占使之時。誰肯勞其筋骸。費其精神。效力於國事也哉。論道之任。予不責之以筋力精神。而在卿道理。則恐是當所念及者也。大臣以道事君。不可則止。今日朝廷。若有不可之事。則卿何不明言其不可之故。詳說其可止之端。而決以進退乎。予聞出處去就。所係人臣之大義。雖在微官。固不可不量於所當爲所不當爲之間。期其無悖於大義。況大官進退之重乎。今也卿之處義。無中生有。若難强於不可强之事然。實非干素之所望於卿也。況予縷縷之敎。非止一再。則畢竟卿之三箚。辭巽若前。大抵敬禮自敬禮。分義自分義。卿或思此。宜有所取捨者矣。且念卿居具瞻之地。承佐下風。董率庶僚。是卿之責也。近日卿之處義。其於四方瞻聆。不無駭感之歎。是或予之過慮。而萬有一近似於此。則朱夫子所引何以得此於梁楚之間云者。予則以爲不獨爲趙尙書道也。予今不得不爲卿誦之。卿其諒之。至若左右相引入。可謂得體。予則爲卿慨然。不爲左右相慨然也。箚中云云。無已過乎卿其安心。勿復控辭。卽起視事焉。
정조 2년 · 강
顯陵慰安祭。命修改時兼告。
정조 2년 · 목
禮曹啓言。卽接 顯陵參奉所報。則本 陵王后陵上曲牆甲方六尺許。漸次頹圮云。連行慰安。其爲未安。今十六日修改時。請一體兼告擧行。
정조 2년 · 강
遞承旨鄭民始。
정조 2년 · 목
敎曰。左承旨實恙方劇云。許遞。
정조 2년 · 강
召見御史林濟遠于煕政堂。
정조 2년 · 목
予曰。李儒慶劉漢翼山訟事。汝聞之否。濟遠曰。此訟。縉紳之間。所聞藉藉。故臣亦聞其梗槪矣。予曰。李儒慶。三司出入之臣也。一邊之言。不可偏信。訟必公決。而本道査覈。已啓曲在李儒慶。則豈以三司之臣。有所扶護。而劉漢翼之以寒微爲抑之哉。汝須公平處決。以爲回啓之地可也。又曰。金吾草供。畿伯狀啓。幷持去也。予曰。事知軍官率去乎。濟遠曰。備邊郞李殷保率去矣。予曰。奉審承旨入侍。李鎭衡曰。 太廟奉審。則略有楹外雨漏處。 神室後牆二間餘。北牆七間餘頹圮矣。予曰。今番下批後。領相應爲待命矣。
정조 2년 · 강
南 關王廟慰安祭。命初七日設行。
정조 2년 · 목
禮曹啓言。卽接南 關王廟守直官所報。則本廟正殿西南邊牆垣十一間頹圮云。慰安祭。不卜日今初七日設行。有頉處。請擇日修改。允之。
정조 2년 · 목
敎曰。副提調持加減心腎湯入侍。○予曰。俄者領相箚。不過罄竭予意。而領相之至爲胥命之擧。豈不萬萬過當乎。國榮曰。若下勿胥命之敎。仍命偕來。則似當造朝矣。予曰。將欲遣承旨。使之偕來。明日可行次對矣。
정조 2년 · 목
敎曰。明日次對爲之。待領相造朝來會事分付。
정조 2년 · 강
命明朝入侍事。承旨傳諭領議政。
정조 2년 · 목
敎曰。勿待命事。遣史官傳諭。仍傳命召于領議政。又敎曰。夜色向闌。明朝入侍。聽我面諭事。遣承旨傳諭于領議政。仍與明日偕入。
정조 2년 · 강
承旨李在學。以領議政金尙喆附奏啓。
정조 2년 · 목
書啓以爲。臣奉聖敎。傳諭于領議政金尙喆待命所。則以爲臣於泥首竢譴之中。伏承勿胥命之命。又有承旨明日偕入之敎。感惶之極。他未暇顧。謹當一登文陛。以仲悚蹙之忱。而近侍懇乞收還云矣。臣旣承偕入之命。故仍留。
정조 2년 · 목
予曰。予於大小祀典。雖非親行之時。未過 祀之。前。未嘗就寢。習以爲常。而今日禜祭。亦坐待行祀。故玆以召見矣。允鈺曰。今日則雨意快晴。誠幸矣。予曰。日前畿營狀啓。以爲今番之雨。挽近所無云。民事誠悶矣。今果快晴。則豈不幸甚乎。予曰。戶曹正例。幾何爲之乎。允鈺曰。淑昌官正例及嘉禮正例。今方爲之。而諸般捄弊之策。亦方商量。從當稟定爲之矣。予曰。今年稅船之臭載者幾何。允鈺曰。敗船之穀。合爲二千餘石矣。予曰。戶曹之今年所捧。合爲幾何。允鈺曰。卽今捧入。爲八萬餘石。而且有略干未及來者矣。予曰。古則儲蓄甚多。至於萬里倉露積之境。今何以蕩然乎。允鈺曰。自戶曹連爲取用而然矣。予曰。昔在庚申。全減一年之賦稅。其時則國儲之豐富可知。而今則一年經費。猶患不足。豈不可怪乎。允鈺曰。近來稅入。不過十萬石。故每患三四萬石之不足矣。予曰。別例房郞廳誰也。允鈺曰。洪羲榮也。予曰。郞廳李采之代出乎。允鈺曰。姑未出代矣。允鈺曰。近來銀路甚艱矣。谷山地得一銀穴。上送看色銀子。而聞銀脈甚多云。明日次對將陳達。而發遣郞廳。使之看審甚幸矣。予曰。雖設銀店。無害於民邑乎。允鈺曰。別無弊端矣。予曰。郞廳誰可送之耶。允鈺曰。將送黃櫽矣。予曰。我國亦有銅乎。允鈺曰。銀穴近處。亦有銅穴矣。予曰。鑄錢將爲幾何乎。允鈺曰。將鑄三十六萬兩矣。予曰。鑄錢時。能無挾鑄之弊乎。允鈺曰。若禁挾鑄。則出給之物力。無以推捧云矣。予曰。諸處物力。皆已徵捧乎。允鈺曰。象譯許。尙多未及收捧者矣。予曰。近來倭銅。連爲出來乎。允鈺曰。今番則善爲出來云矣。予曰。我國旣有銅。則何必貿彼乎。允鈺曰。彼銅勝於我銅而然矣。予曰。鑄錢之弊。不一而足。今番則係是已發之勢。故不得不爲之。而此後則決不可始鑄矣。予曰。偕來承旨書啓。如已入來。注書捧入。予曰。領相明將入來云。誠可幸矣。允鈺曰。今番領相事。可謂無事而有事矣。予曰。從今以後。雨暘若調均。則猶有豐登之望乎。允鈺曰。聞今番雨後。禾穀之亂莠。不鋤自消云。誠亦異矣。予曰。今年年事豐登。然後民生庶可以乂安矣。予曰。今番宋銓疏後。閭巷之遊衍何如云耶。允鈺曰。似不至狼藉矣。予曰。古有論人之婚用紬帳者。宋銓之言。可謂有見。而第禁之之際。亦恐擾民。故不許矣。予曰。宮房收稅之自戶曹收送。果有實效否。允鈺曰外邑百姓。莫不感祝云矣。予曰。摘奸宣傳官入侍。予曰。禜祭何時過行乎。林泰遠曰。三更五點始整齊。四更一點過行矣。予曰。行祭時。果無下隸雜亂之弊乎。泰遠曰。無此弊矣。
정조 2년 · 강
金吾。以鄭澤孚。黑山島定配押送啓。
정조 2년 · 강
遣承旨。詣受 香所奉審。
정조 2년 · 목
南 關王廟慰安祭。在明日也。
정조 2년 · 목
予曰。自今以後。雨暘調均。則亦可以有望於豐登耶。國榮曰。餘者則庶有秋成之望矣。予曰。年事豐登。然後民生可以乂安。民生乂安。然後國勢可以鞏固。所望者。惟在於年豐矣。國榮曰。究其爲國之本。則莫大於農也。予曰。領相之今日造朝誠幸矣。予曰。都政。今月之內。將不得爲之乎。國榮曰。今月內使之擧行。而吏曹參判連違召命。申飭行公似好矣。予曰。當下敎矣。國榮曰。統制使今日肅謝矣。予曰。今欲召見。而渠必感泣矣。國榮曰。殿下之前後眷遇。可諱拔諸坑坎。置諸袵席。豈不感激圖報乎。
정조 2년 · 강
重推吏曹參判金熤。
정조 2년 · 목
敎曰。見今都政不遠。吏曹堂上不可不備員。而吏曹參判金熤。無端違召。不卽行公。事甚未安。從重推考。牌招察任。
정조 2년 · 강
有政。吏曹判書李重祜。
정조 2년 · 목
以丁範祖爲承旨。
정조 2년 · 목
敎曰。副提調持加減心腎湯入侍。○予曰。俄見陳奏使狀啓。則使事順成。誠可幸矣。國榮曰。然矣。詳聞先來軍官之言。則皇帝甚喜我國之送使云。而近來彼國之政令。甚嚴且苛。彼之朝廷。亦多有以文字生梗之患云矣。予曰。今番使臣祗迎時。見皇帝。則皇帝果何如云耶。國榮曰。身體則肥大。而鬚髮不白云矣。予曰。彼中消息。有何可聞者乎。國榮曰。彼國之闕內。多置寺刹云。誠可駭矣。予曰。江華御史書啓中。統禦營合設事。不可率爾變通故使之收議。而予意則此事似甚便好。卿意何如。國榮曰。參以衆議。取其長策果好矣。
정조 2년 · 강
備邊司。以江華反庫御史沈念祖書啓覆啓。
정조 2년 · 목
備邊司啓言。觀此江華府反庫審察御史沈念祖書啓中。錢穀木布軍器之凡可以變通者。條列于別單。其一。添餉錢買田事也。令該府商確枚報。從長區處。其一。城役時先築緊急處事也。令本府隨其地勢之緊歇。以爲事役之先後。其一。統禦使移設事也。事係大變通。今姑置之。其一。久勤窠復舊規武才設行事也。當此窠窄財詘之時。有難一例復舊。亦姑置之。其一。戶南庫木換用事也。令均廳該府。酌量啓稟施行。其一。忠臣錄後事也。申飭銓曹。各別收用。其一。別庫鋪陳修改事也。令該府定式擧行。其一。御庫醬換色事也。申飭該府。著實遵行。其餘吹正米別置數外事。還上改量徵縮事。軍器修改事。火砲試放事。會外穀別置一庫事。湖西米今秋還納事。竝依所請施行之意。分付該府。至於本府各穀之改量欠縮。御營箭木之追後入庫。俱有不善檢飭之失。請該府堂郞及該營大將。竝推考。敎以依回啓施行。頃於本府。別遣御史。使之審察其形便。反閱其儲畜者。意在爲保障振刷之政。則御史還朝之後。必有別般矯捄之擧然後。可責實效。不如是。則繡啓抵資等棄之休紙矣。是豈周爰之意乎。其中統禦使移設事。非是御史之言。出於無稽。原來古人之論。本自詳備。今無更加疑難者。而本司回啓。則其在難於更張之道。固當防啓是乃。睠此江華一區。天設之塹。殆非人力之所能及者。亦察畿內城池緩急之可以得力者。孰有勝於此地者乎。大抵是府也。爲賊路咽喉之要衝。而不得通府下十三鎭之舟師戰艦。環京數百里中。舳艫幾艘。帶甲幾哨。曾不領攝。視若別界之物。不設保障於是府則已。旣設之後。寧有如許疏虞之制置乎。今之議者或曰。若以本府爲統禦營。則喬桐作一列鎭。設有航海之擧。可無犄角之勢。此爲難便之端云。而此有不然者。蓋議者之說。指航海時謂也。變已到此。國勢之岌嶪。無異於宋之崖山矣。雖有如喬桐之百閫營。勢無奈何。議者之見。或有未盡周思者歟。況以今制置言之。名以保障。曾無保障之具。則是無具而責其名也。奚異於責視於瞽而借聽於聾者乎。脫有盜賊之警。雖欲避亂於本府。御駕將以何船渡涉。官民將以何船渡涉。軍兵又將以何船渡涉乎。臨亂渡津。則賊兵之躡後。必然之勢也。當此時也。津之前無船。津之後有賊。不待航海。危亡可立而待也。幸有一二船隻。御駕得以利涉。而設或渡得略干人。許多士民之避亂。其可將以何船。盡得越津乎。或投於水。或死於賊。不徒兵家料敵之策爲然。抑亦丙丁歲已然之事亦足爲鑑。是豈非思猶懍然之事哉。且令雖無上所云云之弊。又有盜賊。從湖沿順流而下。擧帆向風。蔽海長驅。則惟彼喬桐。偏在一隅。勢不得探察。而至於本府。雖能目擊。旣無整待之船。而又無團束之卒。安得以禦侮乎。且聞本府。雖在常時。境內過去船隻。無論尋常與殊常。一任其上下。而初不檢察。其見存零星私船。俱是島民生理之商船。春散冬歸。初無艤船而特者。論以地勢。參以軍務。有水而無船。有船而無軍。有軍而無器。則有一於此。靡或不敗。況今本府。兼有此許多弊端者乎。且以近日統禦使狀啓觀之。本營無錢穀所儲。至以江華所在穀物。有移劃之請。此又目前不成事理之一端也。由前由後。細加商量。則統禦營之不設於本府者。失計之甚也。自始設之時。或於花梁。或於喬桐。已無定制矣。到今定爲不易之規。未爲不可。然而移設之際。若有耗費之甚鉅。則顧今經儲。實有時詘之歎。此不過以此而易彼。所責不多云。然則在朝家無所害。而緩急可以得力矣。在保障有大益。而水陸可以相應矣。利害便否。若是較然。而因循抛棄。實爲可歎。是乃事係更張。則爛加商量。務得其便。似合謀始之體。玆事若得歸一。則繼此更當有所詢問者。將此判付辭意。廟堂之臣。各陳可否之議。以爲取捨之地。
정조 2년 · 강
給鍾城等邑囕戶恤典。
정조 2년 · 목
咸鏡監司李坦。以鍾城等邑奴有奉等囕死馳啓。敎以令本道恤典擧行。
정조 2년 · 강
遞承旨李鎭衡丁範祖李在學。以李憲默尹師國宋煥喆代之。
정조 2년 · 목
敎曰。右承旨李鎭衡。有實恙云。許遞。又敎曰。行副司直李憲默。承旨除授。又敎曰。承旨丁範祖。聞是在外云。許遞。前望單子入之。又敎曰。左副承旨李在學。一體許遞。
정조 2년 · 강
命明日大臣禮堂兵判入侍。
정조 2년 · 목
敎曰。 永禧殿第 五室奉安節次。有下詢事。明日大臣禮曹堂上兵曹判書入侍。又敎曰。明日大臣禮堂入侍時。 永禧殿第 二室 四室 影幀奉安節目。奉告以入。
정조 2년 · 강
減下 實錄郞廳李儒慶宋煥喆。差下李洪載林道浩。
정조 2년 · 강
持平李敬一疏陳母病乞遞。批許救護。
정조 2년 · 강
大司憲趙時俊上疏懲討。賜批。
정조 2년 · 목
疏略曰。第惟國之所以爲國者。惟法而已。法苟不法。國其爲國乎。是法也。乃 祖宗立國之法。而法莫嚴於懲討。則爲諸逆本。而法未正焉。爲一國讎。而法未行焉。亂賊餘孼。罔有畏法之心。變怪層生。以至逆魁家奴之坐法爲隸者。身爲官長。尋常任使。馴此而不已。 祖宗朝誅討之舊典法。至今日蕩然無遺。國是無法之國。臣無按法之論。念之及此。寧不慚痛。殿下終若牽於恩私。欲屈王法。則王府制法之書。存亦無用。朝廷任法之官。廢固無妨。赫然而斷。使四百年王國。爲有法之國。 宗社之幸也。批以。予非無意也。所引太過。且有堂箚之相規。卿其勿辭行公。
정조 2년 · 강
玉堂聯箚懲討。賜批。副提學吳載純。校理李謙彬朴天衡。副校理鄭宇淳。修撰姜忱黃昇源。副修撰宋煥億金憙。
정조 2년 · 목
箚略曰。今日合辭之論。卽擧國同憤之情也。殿下則私以掩公。臣等則誠未格天。上下相持。三載于玆。一啓二啓。言不仰孚。固是臣等之罪。而當斷不斷。終始靳允者。實有所不敢知者。臣等之抑塞。當復如何。殿下之靳允。私恩也。臣等之爭執者。公法也。殿下雖欲以私恩而蔑公法。爲殿下之臣討逆者。寧有不得請而遽止之理哉。亟允臣等之請焉。於此有慨然者。惟臺閣。罔念懲討之急。强引微細之嫌。許久違牌。遂使已發之大論。無端中轍。自不免占便規避之科。在臺閣之道。決不當若是。而此豈但臺閣之失也。卽殿下有以啓之也。亦願特降飭敎。嚴賜處分。批以。箚陳事。雖得爭執之體。而予亦豈無商量而然哉。尾陳事。卿等之言。誠非過中之語也。在臺閣者。固當瞿然處。而卿等所謂以予啓之云者。亦予所可自省處也。
정조 2년 · 목
左捕廳啓言。去夜武藝別監林福麒。著白衣路上橫行。爲巡邏捕校所捉。依例治罪。敎以。近日掖隸之犯夜。聞已懈弛云。該廳專不致察。故方欲申飭。而今果捉得矣。武藝廳紀律所係。尤非差備別監之比。則前後犯夜。非只此一漢也。況白衣禁令。曾自 先朝。何等截嚴乎。至又近來。服色新定式之後。尤焉敢乃爾。其在懲他之道。決不可尋常處之。移付訓局。各別棍治後除汰。又聞司謁査覈之言。與都監軍兵作隊縱橫云。他軍兵。自本都監亦爲科罪。此後夜禁。另加嚴飭。先自掖屬而捉得事。自政院申飭巡邏衙門。
정조 2년 · 목
國榮曰。聖體若何。予曰一樣。而今日復有雨意。誠可悶矣。國榮曰。格神之道無他。只在於誠之一字。而大抵禜祭之連三次設行。難保齋敬之如一。使之一味虔誠似好矣。予曰。卿言是矣。予曰。玉堂聯名之箚何如。國榮曰。近日臺閣。安得辭其責乎。予曰。 永禧殿 影幀奉安時。告動駕祭。若行於 璿源殿。則不無難便之端。何以則好耶。國榮曰。下詢大臣及禮堂。而議定似好矣。予曰。武藝別監之白衣犯夜。萬萬可駭。故俄者下敎。而其在飭勵之道。先自掖隸始之。此後則各別嚴飭於巡邏。使之必捉此輩似好矣。
정조 2년 · 강
遣承旨。詣四門摘奸。
정조 2년 · 강
飭四門祈晴祭獻官。
정조 2년 · 목
敎曰。以一祭官。行三次 祭享。齋敬之心。或不無怠忽之慮。況今陰雨。旣息復作。尤可十分虔誠。以此意申飭四門祈晴祭所獻官。又敎曰。左承旨聞已申退云。卽爲牌招進去。
정조 2년 · 목
敎曰。副提調持加減心腎湯入侍。○予曰。新除承旨李憲默。果非在外云乎。國榮曰。臣亦姑未聞知矣。予曰。李憲默在外與否知入。還奏曰。在外矣。予曰。騎士取才。以幾技爲定乎。國榮曰。以五技取三技。定爲節目矣。予曰。此等事。亦不無中間行私之弊。考試之際。不可不詳審矣。國榮曰。大將中軍。當爲同坐參考矣。予曰。儒生旣有諸道鄕薦之規。而武士則雖有特異之才。無以登聞。亦依儒生例。使之薦聞。則何如耶。國榮曰。其在廣取人才之道。似有所益。而難保其有實效。是可悶矣。予曰。此則卿言果是矣。
정조 2년 · 목
敎曰。承旨李憲默。雖是原在外。意或在京而除授。聞果在外云。許遞。嶺人收用。前後傳敎。非止一再。而況此人先正之孫乎。今適有窠。兵曹參議除授。使之上來察職。
정조 2년 · 강
放宣傳官李漢棟等。
정조 2년 · 목
義禁府啓言。宣傳官李漢棟南有寬金命峻金爔李東憲吳毅常金峻朴基豊趙雲履林永孝金益彬趙麟逵李尙憲等。今番宣薦。可謂駭怪。詳聞委折事。因傳敎拿處矣。泛稱遲晩。請議處。敎以。付過放送。
정조 2년 · 강
重推公忠監司徐有隣。
정조 2년 · 목
刑曹啓言。公州居崔宗伯擊鼓事。因公忠監司査啓。崔宗伯則全沒事實。誣捏本官。創出初覆檢所無打死之說。至於登聞之擧者。不可以爲毋至情。有所參恕。令道臣照法勘罪。黃惟直則指揮悍婢。驅迫婦女。有此自處之境。威逼之律。雖已勘斷。勒葬之罪。不可終逭。更加嚴刑。請照律之意。分付道臣。敎以。觀此本曹覆啓處置。甚得精詳之體。依此施行。大抵玆獄。專由惟直豪悍虐害之致。故旣奪崔哥之先山。又有崔哥之刺股。而末乃至今崔哥之妻。飮毒而致死。則償命之律。雖非可論。不可但以威逼之輕律。遽然勘斷。以增毫鄕武斷之習。不刑不配。罪止如干杖罰者。甚非讞獄之義。該道臣則從重推考。惟直則道臣親執限三次各別嚴刑後。依啓聞照律定配。崔宗伯之上言。掩諱本事。誣捏本官。此等民習。不可以爲毋之情。有所參恕者。固當抵法嚴處。此亦有商量者。本官給錢之說。宗伯之父。抵書於上京之渠子。則亦與宗伯之創自己意而爲之之事有異。父之罪移施於子。亦涉如何。土民土官之等威。本是自別。則亦不可無罪白放。斟酌從輕勘律放送事。分付道臣。
정조 2년 · 강
罷御史林濟遠職。
정조 2년 · 목
敎曰。按覈御史書啓中。不言兩隻立落。請以上裁者。前所未聞。書啓踏印。猶屬餘事。該房承旨遞差傳敎過矣。勿施。書啓三改三呈。猶不明白。初以鄕人。意謂習知此等之事。特命差遣。全失奉使之體。御史林濟遠罷職。
정조 2년 · 목
訓鍊都監啓言。依傳敎武藝別監林福麒。各別決棍二十五度。本營砲手孫世得梁應彬等。作隊橫行。萬萬痛駭。各決棍二十五度除案。敎以。凡傳敎決棍。各有定度。從重則十五度。無從重之敎。則十度以下。卽是法例也。昨日傳敎中。各別云者。非從重上。更創各別之名例也。欲其治之不歇也。觀此草記。二十五度之棍。眞所謂無於法也。以比度數。箇箇嚴棍。則徑斃必矣。否則名存實無可知矣。罪只犯夜。則限斃而棍。大是失刑。而又若例杖歇治。則特敎事體。固如是乎。此特細事。不必如是諄複。而軍門之棍。無異法司之刑者。已弁於典則之卷首。不可以事在旣往。置不明敎。以貽壞例之弊。卿則推考。此後傳敎決棍。若無特敎加數之敎。則一依古制。毋敢違越事。更加惕念擧行。
정조 2년 · 강
召見大臣禮堂兵判于煕政堂。領議政金尙喆。左議政徐命善。右議政鄭弘淳。禮曹判書李景祜。參判徐浩修。參議李秉模。兵曹判書李徽之。
정조 2년 · 목
尙喆曰。陳奏謝恩使。先來還入。而竣事無頉云。極幸矣。予曰。使行竣事。先來順到幸矣。予曰。今日召卿等。欲議 永禧殿 影幀奉安事。而多有商量。取考乙卯戊辰兩年謄錄。則設都監而擧行。今番亦設都監否。七月則有謁聖庭試事。多相値之端。。前雖有入秋奉安之敎。而此月內擧行無礙矣。然日熱如此。若過三伏。則炎氣或退耶。尙喆景祜等曰。今月則日熱如此。動駕之節。誠伏悶矣。予曰。初一日夜爲誓戒。一月之內。三大祭稠疊。四擧動爲之矣。閏月望後。則當屬七月。日氣或不至極熱。且自內意向。必欲於今月內奉安。卄二後。三伏旣過。擇日擧行似好。而當日告申祭。與第 一室幷行。事有難處。而當 位單行。旣有前例。且 璿源殿祭。自內設行。而告 動駕祭。當自外設行矣。此事多有掣礙處。何以則爲便耶。予曰。 肅廟朝時。祭器新造爲之。今番 當室祭器。亦新造可也。而 當室旣有新造祭器。告 動駕祭時。引用無妨矣。僉曰。聖敎允合矣。予曰。 奉安時。都監當設禮曹擧行。以向來都監擧行。而別無賞典施行之事矣。予曰。昨日李憲默除授。予則意在疏滯。先施遠人。事果何如。僉曰。收用遐方。實是盛德事矣。予曰。騎士今六月未付。則十二月似未及付。然計日陞付。金石之典。不可變改矣。內禁衛軍。今番都政。庶幾充付乎。命善曰。今番守部。皆有窠云矣。予曰。然則宣薦加用似好矣。尙喆曰。曾無分用宣薦之例矣。予曰。數日前。都承旨云有弊端矣。其言果然矣。徽之曰。今過十窠。而皆騎士窠矣。予曰。通用各道取才。合爲三十八窠云。何以分排耶。徽之曰。三十內。除其五窠給取才。一窠給騎士矣。予曰。騎士若三窠。給一窠則必有怨矣。騎士當初願入。蓋爲得料。望初仕而來矣。若然則似缺望矣。如是定式後。有情理者奉老者。皆得爲之。此輩不得爲之。則豈無冤乎。予曰。今番則付禁軍好矣。宣慶次第付之。則內禁衛何時付之耶。一番付宣薦。一番付末部。未爲不可。予曰。近來內禁衛。爲人差强。服色皆鮮明所騎之馬亦好矣。命善曰。果然矣。予曰。李觀淵有內禁將相避不仕云。此亦有相避之規乎。弘淳曰。內禁非權設。則宜爲相避矣。尙喆曰。古所謂父子俱在軍中之。語推之則似無相避矣。徽之曰。前有掖隸出舟。以相避不爲行公云矣。予曰。然則李觀淵變通可也。予曰。一內禁將二內禁將。可爲之人有之乎。李長燁爲人。極甚疲癃。故向者宣薦時。一聽曹司之言。不善主張。竟致生梗矣。徽之曰。旣已發端。禁軍取才節目。更爲之似好。講若歇受則皆通。若精抽則皆不通。此不可不更爲擧行矣。予曰。其時予屢言其事矣。六講三技之中。弓材若善。則講或闊略何妨。旣爲定式。何可更改。頻改則誠難矣。或能於平射。而不能於大射之故。予亦重言復言。何必再改乎。予曰。取才何如。徽之曰。取才則慕華館爲之。而六講皆受。射才亦欲試之矣。予曰。此雖捄弊之政。旣設之後。渠輩不無所益矣。予曰。內禁衛當付幾人。別軍職三人入番。甚苟艱矣。然別軍職三入爲規後。縻費太省矣。予曰。具純年少氣銳。又兼膂力。其爲人果何如。命善曰。具純勇略超等。可用之臣矣。予曰。命卜事見擧條。不必更惹。故姑置之矣。浩修曰。測雨器單子。 先朝未及出定式。今無更定之式。故其輩亦難處云矣。予曰。予欲知者。其曲折矣。或有逐時呈單。或有自朝至暮而合呈。俱不爲適中之規。後次對。更議稟處。徽之曰。設布帳何以爲之。予曰。依例爲之可也。予詢兵判曰。 實錄幾何謄出編成耶。卿須出去。斯速爲之之意。董飭可也。予曰。近來注書。次對擧條。能成樣簡通否。命善曰。間有不成設矣。予曰。今之注書。不如古之注書。不善記注而然乎。尙喆曰。此等事亦當申飭矣。弘淳曰。諸臣奏語之際。發言無序。間有勦說之雜陳。故記注之際。或多混聽遺忘之弊矣。予曰。或不無此弊矣。
정조 2년 · 강
影幀移奉處所。命養志堂爲之。依續五禮儀五享儀磨鍊。
정조 2년 · 목
禮曹判書李景祜啓言。 影幀移奉 永禧殿時。當有告 動駕祭。而 奉安處所。事有不便。何以爲之乎。敎以。以養志堂爲之。以酌獻禮磨鍊。又啓言。戊辰年 移奉時。依續五禮儀。五享儀具三獻爲之。今亦依此磨鍊乎。且 移奉時。都監堂上例爲倍從。而前月 璿源殿移奉時。有春都監堂上陪 奉之命矣。依此爲之。從之。
정조 2년 · 강
影幀奉安時前後射隊。命同牌磨鍊。
정조 2년 · 목
兵曹判書李徽之啓言。今此 影幀奉安時。前後射隊軍兵。取考前例。則乙卯年。以大駕同牌磨鍊。戊辰年。除出一哨軍分半矣。今番何以爲之乎。敎以。同牌磨鍊。
정조 2년 · 강
命日官姜煕輔。永付司果。
정조 2년 · 목
禮曹參判徐浩修啓言。日官姜煕輔。術業精明。此等之人。不可無別般激勸之通。本監試才條。司果祿一窠。依池道涵例。永付似好。故敢達矣。予詢大臣。領議政金尙喆曰。煕輔術業之精明。果如宰臣所奏。適有池道涵曾所永付之窠。旣已權付。仍使永付。以爲激勸之道似好矣。從之。
정조 2년 · 강
永禧殿 影幀奉安日子。命推擇。
정조 2년 · 목
敎曰。 永禧殿第五室 影幀奉安日子。以今月念前後推擇事分付。
정조 2년 · 목
予曰。 永禧殿 影幀奉安時。告 動駕祭。將設行於養志堂。而 奉安日子。以今月念前念後推擇事下敎。其時則日熱比今稍勝耶。國榮曰。其間似不生凉矣。予曰。都監之武藝別監決棍。至於二十五度之多。其所坐。旣不甚重。則豈如是多數決棍乎。國榮曰。棍數果太過矣。予曰。傳敎決棍。各有定度。有從重之敎。則棍爲十五度。無從重之敎。則十度以下。卽是法例。而如是多棍。此若嚴棍。則輕斃可慮。若是例棍。則未免歇治。以此以彼。事不成說矣。國榮曰。有關後弊。一番下敎似好矣。予曰。予意亦如此矣。予曰。騎士節目。諸臣或有說弊者。不可不更加商量矣。國榮曰。兵判旣是本兵之長。則當使兵判擔當爲之矣。予曰。禁軍節目。亦多有可改處云。天下事每如是紛紜。誠可悶矣。國榮曰。大抵謀事之初。務從十分穩當。然後施行。則可免後弊矣。予曰。卿言果是矣。
정조 2년 · 목
敎曰。左承旨尹師國。聞有實恙云許遞。前望單子入之。
정조 2년 · 목
敎曰。副提調持加減心腎湯入侍。○予曰。俄者按覈御史書啓中。不言兩隻之立落。而只以上裁結語。安有御史按覈之意乎。至於踏印之違例。猶屬餘事。而該房之矇然捧入。則亦可謂不察矣。國榮曰。御史書啓。誠欠別白。而該房捧入。似不是異事矣。予曰。予則以爲鄕人必習知此等事。故特爲差送。而今此書啓。大失奉使之體。良可駭也。國榮曰。書啓之使之改撰。亦似有後弊矣。予曰。此則然矣。
정조 2년 · 강
給原州壓渰戶恤典。
정조 2년 · 목
江原監司李亨逵。以原州良人孫必江等壓死渰死馳啓。敎以令本道恤典擧行。
정조 2년 · 목
予曰。明曰次對。依例來會云乎。國榮曰。日前纔經賓對。其間似無時急稟定者矣。予曰。騎士節目。旣有異同之見。則不可不更爲釐正耶。國榮曰。將與兵判及諸將臣。更加消詳而爲之矣。予曰。宣薦初入仕。合爲幾窠乎。國榮曰。宣薦則宣傳官參軍權管等職。合爲三十七窠矣。予曰。末副薦所當爲之窠。亦爲幾窠乎。國榮曰。部將守門將。合爲三十五窠矣。予曰。騎士所付之窠太過乎。國榮曰。閒散及別取才窠外。以二十一窠給騎士。而至於復職窠。則從當爲之矣。予曰。武兼則不許騎士耶。騎士所許者。旣是末副薦窠。則宣薦似無可冤之端矣。國榮曰。實爲無勢末副薦之所幸矣。
정조 2년 · 목
敎曰。副提調持加減心腎湯入侍。○予曰。今則雨意快晴。此甚可幸矣。而日熱如此。農家勞苦之狀。如在目中。殊可矜燐。國榮曰。實無所比處矣。其所辛苦。誠甚務悶。而秋成後。納稅於官。報債於私人。居若念及於此。則玉食靡甘矣。豈忍爲損下而益上之事乎。予曰。卿言果好矣。予曰。臺諫之日事違牌。誠可悶矣。國榮曰。諸臺旣有情勢。則亦難强令行公。不可無變通之道矣。予曰。予意亦如此矣。
정조 2년 · 강
命罪人李千奉等。嚴刑得情。
정조 2년 · 목
刑曹。以殺獄罪人李千奉金奉鎭幷加刑啓。幷敎以。更加嚴刑。期於得情。
정조 2년 · 강
御宣政殿。親押 養志堂 永禧殿親祭香祝。
정조 2년 · 목
具翼善冠袞龍袍。詣宣政殿版位。承旨蔡弘履陪香祝進。予降位跪。弘履準祝訖。奉祝進。予親押。予曰。明日酌獻禮。以祭服行事乎。承旨鄭民始曰。動駕時則以朝服。而行 祭時則以祭服矣。
정조 2년 · 목
國榮曰。 惠慶宮患候。夜間加減若何。予曰。煩熱之症。似有減勢。而膈候尙靡寧。誠爲焦悶。國榮曰。湯劑連爲進服乎。予曰。昨今日連進矣。予曰。謁 聖日當張樂。而其日卽予齋戒日也。似不當張樂。謁 聖日子。不可不進退矣。國榮曰。不可不退定矣。予曰。當下敎退定矣。
정조 2년 · 강
以金相玉爲北兵使。張志恒爲御營大將。備薦也。
정조 2년 · 강
命御營大將張志恒牌招。
정조 2년 · 목
敎曰。向來事。特尺寸之朽。而其不入已之狀。人皆知之。予則於此人。決不欲捨。此人亦豈負予哉。新除授御營大將張志恒卽爲牌招。傳授命召。
정조 2년 · 목
予曰。觀此禮曹謁 聖擇日。則以二十五日爲之。而此乃齋日。不可行之。招致日官。自今月二十七日。至開月初三日。可合之日知入。注書奏曰。今月二十七日及開月初二日三日爲吉云矣。
정조 2년 · 강
謁 聖。今二十七日命退行。庭試初試。開月初三日擧行。
정조 2년 · 목
敎曰。謁 聖擇日。禮曹以二十五日入啓。而此日。於予坐齋之日也。不可張樂陳賀。而前後日子。無平吉日云。若進定數日。則遠方士子。必多狼狽。又若退定數日。則庭試初試。亦爲相値。謁 聖則以今月二十七日退行。庭試初試。以開月初三日擧行。庭試殿試。以旬前後擇日以入
정조 2년 · 목
以宋持敬爲江西縣令。金基厚爲咸悅縣監。
정조 2년 · 강
命祈晴禜祭。今十三日爲始。
정조 2년 · 목
禮曹啓言。祈晴之擧。不容少緩。四門禜祭。不卜日今十三日爲始。三日而止。請分付允之。
정조 2년 · 강
命遣吏郞。摘奸諸執事淸齋。
정조 2년 · 목
祈晴祭在再明也。
정조 2년 · 목
國榮曰。 惠慶宮患候加減。夜來若何。予曰。今日則少有差勝之勢矣。國榮曰。水剌頻頻進御乎。予曰。雖不頻頻進御。比昨頗勝矣。予曰。雨勢如此。神輿移奉時。事甚窘速矣。國榮曰。 神輿奉安。以何門爲之乎。予曰。萬安門爲之。國榮曰。 養志堂酌獻禮時。百官外班。以何處爲之乎。予曰。以端暉門外爲之。
정조 2년 · 강
奉 影幀于 養志堂。行酌獻禮。陪詣 永禧殿 奉安後親祭。
정조 2년 · 목
具遠遊冠絳紗枹。乘輿出協陽門。由仁政門詣 璿源殿。就版位行四拜禮。陞詣 殿內奉審。還詣小次。改具冕眠出次。予曰。都監堂郞及出納大祝幷入侍。都監都提調金尙喆。堂上李景祜洪樂性。大祝沈念祖趙時偉。郞廳洪義榮。以次進前。奉甲子年 御眞冕服本。安于 神輿。奉詣 養志堂。安于 神榻上。予詣 榻前奉展訖。就版位行四拜禮。詣盥洗位盥手。贊禮禮曹判書李景祜。導詣 神位前。三上香獻爵。大祝沈念祖。讀祝文訖。予還復位。行禮如儀。詣望燎位望燎。陞詣 神榻前。奉 影幀安于樻中。還詣小次。改具遠遊冠絳紗袍。出次詣養志堂。大祝念祖等。奉 影幀樻。安于 神輿。陪神輿由仁政門出。予步詣仁政門。乘輦出敦化門。詣 永禧殿大門外降輦。乘輿入齋室。改具冕服。詣版位。行四拜禮。陞詣 殿內。尙喆等奉 影幀。安于第五室 神榻上。予自第 一室。至第 五室奉審訖。予曰。陪祭百官。竝卽入就位。予詣版位行禮如儀。還入齋室。改具遠遊冠絳紗袍。出齋室。乘輿出大門外降輿。乘輦入敦化門。至協陽門降輦。乘輿還內。
정조 2년 · 강
命博川郡守李光浹勿改差。
정조 2년 · 목
吏曹啓言。新除博川郡守李光浹。未經五品。徑擬於四品。至蒙天點。惶恐待罪。而揆以法例。不可仍置。請改差。敎以。旣經總都。又受官敎云。則當以曾經五品施行。卿則勿待罪。博川郡守李光浹。亦勿改差。
정조 2년 · 강
遞大司憲金魯鎭。執義兪彥鏶。掌令金鍾厚申熤。持平金翊休徐有錬。
정조 2년 · 목
敎曰。新除授守令。尙未署經。武科初試在明。在外臺諫改差。近日違牌臺諫。勢難强迫。亦爲許遞。政官待開門。牌招開政。
정조 2년 · 강
永禧殿 影幀奉安時。都監堂上以下施賞有差。
정조 2년 · 목
敎曰。 永禧殿第五室 影幀奉安時。都監都提調領議政金尙喆熟馬一匹賜給。堂上兼禮曹判書李景祜。行戶曹判書具允鈺。行工曹判書洪樂性。行都承旨洪國榮各半熟馬一匹賜給。郞廳雖非其時都監郞廳。旣已董役。戶曹佐郞洪義榮上弦弓一張賜給。 當室大祝副司果尹塾。禮房承旨李鎭衡竝依前例加資。 各室大祝竝兒馬一匹賜給。 殿司曹彙振亦爲依例陞六。令吳泰魯兒馬一匹賜給。本 殿守僕通禮院事知書員。竝令該曹。米布從優題給。事知守僕朴相杓亦依前例帖加成給。
정조 2년 · 강
分遣承旨。詣四門奉審摘奸。
정조 2년 · 목
祈晴祭在明日也。
정조 2년 · 강
太廟展謁。 景慕宮展拜。命十六日定行。
정조 2년 · 목
禮曹啓言。 太廟展謁推擇。則今十六日辰時爲吉云。 景慕宮展拜。二十日平吉云。以何日擧行乎。敎以。以十六日定行。
정조 2년 · 강
明陵齊陵慰安祭。命不卜日設行。
정조 2년 · 목
禮曹啓言。卽接 明陵別檢所報。則本 陵新 陵上卯辰方曲牆。內面十六尺。外面十二尺頹圮云。慰安祭不卜日今十四日設行。本曹堂郞。請進去奉審稟處。允之。又啓言。卽接 齊陵參奉所報。則本陵 陵上曲牆。自丑万至甲方。廣十四尺五寸。竝與中臺石地臺石頹圮。 陵上石物塗灰。間間剝落。 丁字閣月廊前面臺石頹圮云。慰安祭不卜日今十五日設行。請本曹堂郞進去奉審後稟處。允之。敎以。 明陵進去本曹堂郞。本 陵奉審後。仍爲前進。奉審 齊陵以來。
정조 2년 · 목
國榮曰。 惠慶宮患候。益有差勝之勢乎。予曰。今日則膈氣顯減。萬幸。予曰。一雨近旬。尙無䦎霽之意。終爲秋農之災。民事誠爲罔涯。國榮曰。朝家濟恤之策罔涯矣。予曰。禜祭方始。上天庶幾默祐。趁卽開霽。則誠萬幸矣。予曰。公州御史。想必阻水。諸囚結末尙遲。以故京獄三囚之不卽訊問。亦甚疏虞矣。國榮曰。尙未究覈。亦甚可悶矣。